सुरेश प्रभु नहीं बढ़ा पा रहे रेलवे की आमदनी, इस साल 32 अरब रुपए कम रही आमदनी

नई दिल्ली. रेलमंत्री सुरेश प्रभु की तमाम कोशिशों के बावजूद इस साल भारतीय रेलवे की कमाई में गिरावट आई। पिछले साल सितंबर के मुकाबले इस साल सितंबर तक रेलवे के रेवन्यू में 32 अरब 9 करोड़ रुपए की कमी आई है। आंकड़ों की बात करें तो यह पिछले साल मिले रेवन्यू की तुलना में 4.04 % कम है। 2015-16 में रेलवे की कुल इनकम 79,475 करोड़ रुपए...

- रेल राज्यमंत्री राजन गोहाईं ने बताया कि साल 2015-16 में रेलवे की कुल आमदनी 79,475 करोड़ रुपए रही थी, जो साल 2016-17 में घटकर 76,266 करोड़ पर आ गई।

- रेलवे के रेवन्यू में कमी की प्रमुख वजह माल भाड़े में कमी आना है। साल 2015-16 में 15 सितंबर तक मालभाड़े से रेलवे को 52,771 करोड़ रुपए की आमदनी हुई थी।

- 2016-17 में 16 सितंबर तक यह कमाई घटकर 47,974 करोड़ आ गई। मतलब मालभाड़े की कमाई में इस वर्ष 9.09% की कमी आई।

- मालभाड़े की कमी की वजह से देश में दूसरा सबसे ज्यादा रोजगार देने वाला रेल महकमा घाटे में पहुंच गया।

- मंत्री ने बताया कि पिछले साल के मुकाबले इस साल रेलवे ने 8.67 मिलियन टन माल कम ढोया है।



787 करोड़ के घाटे के साथ टॉप पर है दक्षिण मध्य रेलवे

- जोन के मुताबिक , रेलवे की आय देखें तो मध्य, पूर्व मध्य, उत्तर मध्य, पूर्वोत्तर, उत्तर पश्चिम, दक्षिण, दक्षिण पूर्व मध्य, दक्षिण पश्चिम, पश्चिम और पश्चिम मध्य रेलवे जोन घाटे में रहे हैं।

- इस साल सबसे ज्यादा घाटे में पश्चिम जोन रहा है। दक्षिण मध्य रेलवे जोन 787 करोड़ के घाटे के साथ टॉप पर है। जबकि 762 करोड़ के घाटे के साथ पश्चिम जोन दूसरे नंबर पर है।

दक्षिण पूर्व की बढ़ी आय, सबसे आगे उत्तर

- वहीं पूर्व, पूर्व तटीय, उत्तर, पूर्वोत्तर सीमा, दक्षिण पूर्व और मेट्रो कोलकाता की आय इस साल बढ़ी है।

- जबकि उत्तर रेलवे 466 करोड़ का फायदा कमाकर आमदनी के मामले में सभी जोन से आगे रहा है।